Yhdysvaltain presidentti Donald Trump on nimittänyt viestintäjohtajakseen 28-vuotiaan Hope Hicksin. Hän on järjestyksessään neljäs Trumpin nimittämä viestintäpäällikkö.

Hicks on hoitanut viestintäpäällikön tehtäviä Anthony Scaramuccin pikapotkujen jälkeen väliaikaisesti elokuusta puolivälistä lähtien. Nyt Trump nimitti hänet tehtävään pysyvästi.

Hicks on viestintäasiantuntija ja entinen Ralph Lauren -malli. Hänet tunnetaan Trumpin imagon innokkaana puolustajana. Hän on aiemmin ollut Trumpin presidenttikampanjan tiedottaja ja Ivanka Trumpin neuvonantaja.

Hicks on roolissaan tiedottaja Sarah Huckabee Sandersia näkymättömämpi, mutta hänen tehtävänään on muokata hallinnon viesti yleisölle.

Trumpin viestintäjohtajan paikka on ollut tuulinen. Ensin Jason Miller ilmoitti joulukuussa yllättäen, ettei ota paikkaa vastaan. Mike Dubke erosi toukokuussa ja Anthony Scaramucci sai lähteä vain runsas viikko nimityksensä jälkeen.

Lähteet: AFP, AP